NAVODNI student koji se predstavlja kao Marko Kalmen iz Splita na internetu skuplja novac za školarinu no, prema svemu sudeći, riječ je o prevari.

Marko Kalmen poslao je naime portalu Studentski.hr zamolbu da podijele poveznicu GoGetFundinga na kojem prikuplja donacije za školarinu; naveo je da ne može upisati i završiti zadnju godinu studija jer su mu roditelji ostali bez posla, a od svojega studentskog posla ne može uštedjeti dovoljno.

Na stranici je vidljivo da je prikupio već značajan dio traženih sredstava, više od pola traženog iznosa

Marko K. ili Marko Kalmen, kako stoji u nazivu Facebook profila s kojeg se javio portalu Studentskog, nije upisan na Pomorski fakultet Sveučilišta u Splitu, premda ga navodi kao instituciju na kojoj se obrazuje.

Ta osoba ne postoji na Pomorskom fakultetu u Splitu

Na upit poslan fakultetu Studentski je dobio sljedeći odgovor: "Na temelju Vašeg upita, imenovani Marko Kalmen ne studira i nije student Pomorskog fakulteta u Splitu".

Tekst se nastavlja ispod oglasa

Profil na Facebooku je svježe kreiran te da je umrežen s tek dvoje prijatelja. A jedina javno dostupna fotografija postavljena je 16. siječnja, netom prije početka kampanje.

Novinari Studentskog zatražili su više informacija, a dobili su odgovor da nam ih ne može pružiti jer želi ostati anoniman. Pritom i sam navodi da se lažno predstavlja.

"Žao mi je ali ne bih htio prikazati svoj pravi identitet jer ne želim da ljudi lijepe po meni etikete i gledaju me na drugačiji način", napisao je navodni student.

No da se ne radi tek o želji izbjegavanja lijepljenja etiketa govori to što je ubrzo fotografiju s Facebooka postavio i na stranicu kampanje kojom prikuplja novac. Ili je i fotografija lažna ili se ipak ne boji da će ga kolege prepoznati i lijepiti etikete.